**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्न संख्या 3850**

**02 अप्रैल, 2018 को उत्तर के लिए**

**हथियारों और सैन्य उपकरण का आयात**

**3850. श्री राम कुमार कश्यपः**

 क्या रक्षा मंत्री यह बताने की कृपा करेंगे कि :

(क) क्या यह सच है कि भारत हथियारों और सैन्य उपकरणों का विश्व का सबसे बड़ा आयातक बन गया है ;

(ख) यदि हां, तो तत्संबंधी ब्यौरा क्या है ; और

(ग) विगत तीन वर्षों के दौरान आयातित हथियारों और सैन्य उपकरणों का उनकी कीमत/लागत सहित ब्यौरा क्या है ?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) से (ग): भारत के सैन्य उपकरणों का विश्व का सबसे बड़ा आयातक होने के बारे में कोई प्राधिकृत और सरकारी सूचना उपलब्ध नहीं है क्योंकि कोई भी देश रक्षा उपकरणों के आयात संबंधी सूचना को सरकारी तौर पर प्रकट नहीं करता है । तथापि, स्टॉकहोम इंटरनेशनल पीस रिसर्च इंस्टीट्यूट (एसआईपीआरआई) द्वारा फरवरी, 2017 में प्रकाशित रिपोर्ट में भारत को वर्ष 2012-16 के दौरान रक्षा उपकरणों का सबसे बड़ा आयातक दर्शाया गया है ।

खतरे की अवधारणा, संक्रियात्मक चुनौतियों और प्रौद्योगिकीय परिवर्तनों के आधार पर और सम्पूर्ण सुरक्षा चुनौतियों का सामना करने के लिए सशस्त्र बलों को तैयारी की अवस्था में रखने हेतु विभिन्न घरेलू और विदेशी विक्रेताओं से रक्षा उपस्करों की पूंजीगत अधिप्राप्ति की जाती है ।

पिछले तीन वर्षों के दौरान, सशस्त्र बलों के लिए रक्षा उपस्करों की पूंजीगत अधिप्राप्ति हेतु भारतीय विक्रेताओं के साथ 96 संविदाओं और विदेशी विक्रेताओं के साथ 58 संविदाओं पर हस्ताक्षर किए गए हैं । आयात किए गए महत्वपूर्ण रक्षा उपस्करों में मिसाइलें, विमान, आर्टिलरी बंदूकें, रडार, रॉकेट, हेलिकॉप्टर, हथियार और सिम्युलेटर शामिल हैं ।

\*\*\*\*\*